PNL îl susține pe Eckstein Kovacs pentru funcția de Avocat al Poporului

Liderii PNL, reuniți luni în ședința Biroului Executiv (BEX), au votat pentru susținerea de către parlamentarii liberali a fostului senator UDMR Peter Eckstein Kovacs în funcția de Avocat al Poporului, au declarat surse participante la discuții pentru G4Media.ro.

Decizia liberalilor vine după ce și președintele UDMR, Kelemen Hunor, și-a anunțat joia trecută susținerea pentru Eckstein Kovacs. Cu o zi înainte, miercuri, liberalii erau încă sceptici în privința sprijinului pentru fostul senator maghiar.

Întrebat joia trecută, în cadrul unei conferinţe de presă, care este poziţia UDMR faţă de o eventuală desemnare a lui Eckstein-Kovacs Peter la funcţia de Avocat al Poporului, liderul Uniunii a precizat că a fost informat despre această propunere în timpul unei discuţii cu liderul USR, Dan Barna.

„Dan Barna mi-a zis acest lucru la telefon, când am discutat cu el şi mi-a zis că aceasta este propunerea lor şi ce cred eu despre această propunere. Am spus că o vom susţine. Asta este poziţia noastră. Eckstein a fost un ministru bun, a fost un candidat la primărie (n. red. – Cluj-Napoca) extraordinar, a fost un consilier bun pentru Băsescu, va fi şi un Ombudsman bun, va avea voturile noastre. Restul nu contează, criticile. Îl vom susţine, bineînţeles”, a afirmat Kelemen.

Eckstein-Kovacs Peter a fost senator şi membru fondator al UDMR, însă anul trecut a decis să părăsească formaţiunea pe fondul susținerii de către parlamentarii Uniunii ai modificărilor aduse de PSD-ALDE legilor justiției și Codurilor penale.

Săptămâna trecută, comunitatea Declic a inițiat o petiție de susținere a lui Peter Eckstein-Kovacs în funcția de Avocat al Poporului și a solicitat președinților celor două camere din Parlament să-l numească în funcție în locul lui Victor Ciorbea, acuzat că ”a fost mai degrabă avocatul infractorilor decât al cetățenilor”.

Propunerea ca Eckstein Kovacs să fie votat în funcția de Avocat al Poporului aparține USR, după ce mandatul lui Victor Ciorbea a expirat pe 6 mai. O nouă numire se va face în ședința comună de către Senat și Camera Deputaților în urma propunerilor partidelor parlamentare.